ট্রাম্পের বিরুদ্ধে রাস্তায় নামলেন লক্ষ লক্ষ মানুষ!

ওয়েব ডেস্ক : মার্কিন প্রেসিডেন্ট ডোনাল্ড ট্রাম্পের (Donald Trump) বিরুদ্ধে রাস্তায় নামলেন সাধারণ মানুষ। উঠল, “নো কিংস” স্লোগানও। অবসরপ্রাপ্ত সেনা কর্মী থেকে চাকরি হারানো সরকারি কর্মী, এছাড়া বহুস্তরের সাধারণ মানুষ ট্রাম্পের বিরুদ্ধে আমেরিকার রাজপথে প্রতিবাদে (Protest) নেমেছেন। তবে এই প্রথম নয়, এর আগেও মার্কিন প্রেসিডেন্টের বিরুদ্ধে এমন প্রতিবাদ দেখা গিয়েছে।

মূলত, ট্রাম্পের একাধিক নীতিতে রুষ্ট মার্কিন জনতা। তিনি যেভাবে সরকার চালাচ্ছেন তাতে অসন্তোষ প্রকাশ করে প্রতিবাদে নেমেছেন লক্ষ লক্ষ মানুষ। ‘নো কিংস’ (No Kings) কর্মসূচির ওয়েব সাইটে লেখা হয়েছে, ‘ট্রাম্প (Trump) ভাবেন তাঁর রাজত্বই সর্বশ্রেষ্ঠ। কিন্তু আমেরিকায় কোনও রাজা নেই।’ সেখানে আরও বলা হয়েছে, আমরা কোনও ধরণের দুর্নীতি বা নিষ্ঠুরতা সহ্য করব না।

আরও খবর :  ড্রাগ পাচার রুখতে সাবমেরিন গুঁড়িয়ে দিল ট্রাম্প সেনা! দেখুন ভিডিও

মূলত, ওয়াশিংটন ডিসি, আটলান্টা, নিউ ইয়র্ক, সান ফ্রান্সিসকোতে প্রতিবাদের মিছিলে মার্কিন নাগরিকদের ভিড় সবথেকে বেশি দেখা গিয়েছে। আবার অনেকে দাবি করেছেন, নিউইয়র্কে লক্ষাধিক মানুষের ভিড় হয়েছে। সেখানে মিছিলে হাতে আমেরিকার পতাকা নিয়েই ট্রাম্পের (Trump) বিরুদ্ধে সরব হয়েছেন সাধারণ মানুষ। তারা জানাচ্ছেন, তাঁরা আমেরিকায় আর ট্রাম্পকে চান না। তবে রিপাবলিক্যানদের তরফে এই মিছিলকে ‘হেট আমেরিকা র‍্যালি’ বলে জানানো হয়েছে। এমনকি মার্কিন নাগরিকদের এমন প্রতিবাদের বিরুদ্ধে সমাজমাধ্যমেও প্রতিবাদীদেরকেও আক্রমণ করছেন ট্রাম্পের দলবল।

অন্যদিকে, গত ১৭ দিন ধরে একাধিক দফতর বন্ধ করে দিয়েছে ট্রাম্প প্রশাসন। শুধু চালু রয়েছে আপৎকালীন দফতরগুলি। অভিযোগ, বহু কর্মীকে বেতনও দেওয়া হচ্ছে না। পাশাপাশি শিক্ষা ও গবেষণায় বরাদ্দ কমানোর কারণে বহু মানুষ দেশ ছাড়ছেন। সম্প্রতি ভারতীয় নোবেলজয়ী অভিজিৎ বিনায়ক বন্দ্যোপাধ্যায়ও সস্ত্রীক আমেরিকা ছাড়ার সিদ্ধান্ত নিয়েছেন বলে খবর। ট্রাম্প প্রশাসনের এমন সিদ্ধান্তের কারণে রুষ্ট হয়ে মার্কিন নাগরিকরা প্রতিবাদে নেমেছেন বলে মনে করছেন পর্যবেক্ষকরা।